Izvještaj o Srebrenici osudjuju i u Republici Srpskoj. 4/9/02 - 2002-09-04
Ima li veće sramote nego da ozbiljan organ podnese izvještaj, a da se od tog izvještaja ogradi onaj ko je formirao taj Biro, kaže preds
Predsjednik Republike Srpske Mirko Šarović, danas je izjavio da je izvještaj entitetskog Biroa za odnose sa haškim tribunalom o slučaju Srebrenica, neophodno uporediti sa drugim izvještajima, kako bi se došlo do prave istine. Kabinet predsjednika Republike Srpske je službeno dobio izvještaj Biroa Vlade za odnose sa međunarodnim krivičnim sudom u Hagu o slučaju Srebrenica i trenutno se obrađuje. Izjavio je ovo danas u Banjaluci, predsjednik Republike Srpske, Mirko Šarović, nakon sastanka sa zamjenikom visokog predstavnika Gerhardom Šremgensom. On je precizirao da taj izvještaj ne treba odmah eliminisati i dezavuisati već ga treba uporediti sa drugim izvještajima kako bi se došlo do prave istine, jer prema riječima Šarovića, istina uvijek ne dolazi samo sa jednog mjesta. Žrtava je bilo i na jednoj i na drugoj strani, i 1992.godine, i prema njima treba da imamo jednu vrstu odnosa, poštovanja i dostojanstva. I prema bošnjačkim i prema srpskim žrtvama. Zamjenik visokog predstavnika Gerhard Šremgens je komentarišući izvještaj Vlade Republike Srpske o slučaju Srebrenica, posebno istakao: Istorija se ne može ispravljati i to moraju prihvatiti svi,« naglasio je Gerhard Šremgens. Ovim povodom danas se oglasio i predsjedavajući Doma naroda Parlamentarne Skupštine Bosne i Hercegovine, Nikola Špirić, koji je izvještaj Biroa Vlade Republike Srpske o slučaju Srebrenica okvalifikovao štetnim po kredibilitet ovog entiteta. Način na koji se manipuliše brojkama i jezik koji ne umije da progovori načinom koji ostavlja utisak da smo ozbiljan entitet, ne donosi dobro Republici Srpskoj. Mislim da je najbolji stav o svom Birou o odnosu sa Hagom sinoć dala Vlada, koja je rekla to nije naš izvještaj nego Biroa. Ima li veće sramote nego da ozbiljan organ podnese izvještaj, a da se od tog izvještaja ogradi onaj ko je formirao taj Biro. I Helsinški odbor za ljudska prava u Republici Srpskoj je izrazio zaprepaštenje nalazima u izvještaju Vladinog Biroa o slučaju Srebrenica, koji, odstupaju od svih dosadašnjih međunarodnih istraživanja u vezi sa brojem žrtava srebreničke tragedije. Sramno je i neprihvatljivo da se od građana Republike Srpske i dalje pokušava sakriti istina o zločinima te da se pokušavaju opravdati i rehabilitovati kreatori tih zločina, ističe se u saopštenju za javnost Helsinškog odbora, uz zahtjev za odgovornost Vlade i premijera Mladena Ivanića zbog sramnih i neprihvatljivih manipulacija sa žrtvama.